AMATA บวกกว่า 4% ทุบสถิตินิวไฮต่อเนื่อง ลุ้น Q4/60 สดใสรับเศรษฐกิจฟื้นตัว
AMATA บวกกว่า 4% ทุบสถิตินิวไฮต่อเนื่อง ลุ้น Q4/60 สดใสรับเศรษฐกิจฟื้นตัว ล่าสุด ณ เวลา 14.49 น. ราคาอยู่ที่ 26 บาท บวก 1.20 บาท หรือ 4.84% สูงสุดที่ 26.25 บาท ต่ำสุดที่ 24.80 บาท มูลค่าซื้อขายที่ 728.21 ล้านบาท
17 พ.ย. 2560

ผู้สื่อข่าวรายงานว่า ราคาหุ้นบริษัท อมตะ คอร์ปอเรชัน จำกัด (มหาชน) หรือ AMATA ณ เวลา 14.49 น. ราคาอยู่ที่ 26 บาท บวก 1.20 บาท หรือ 4.84% สูงสุดที่ 26.25 บาท ต่ำสุดที่ 24.80 บาท มูลค่าซื้อขายที่ 728.21 ล้านบาท ขณะที่ดัชนีตลาดหุ้นไทยโดยรวมบวก 1%

ทั้งนี้ราคาหุ้น AMATA ปรับตัวเพิ่มขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 14 ก.ค. 2540
ด้านนักวิเคราะห์ บล.ซีไอเอ็มบี (ประเทศไทย) ระบุในบทวิเคราะห์ว่า แนะนำ “ซื้อ” ในราคาเป้าหมาย 28 บาทต่อหุ้น เนื่องจากช่วงไตรมาส 3/60 มีอัตรากำไรขั้นต้นดีขึ้น 59% จากรายได้การขายที่ดิน ค่าเช่า และสาธารณูปโภค
โดยก่อนหน้านี้ AMATA รายงานกำไรสุทธิไตรมาส 3/60 ที่ 586.7 ล้านบาท โตขึ้น 220.5% จากช่วงเดียวกันของปีก่อน ซึ่งสูงกว่าที่ได้ประมาณการณ์เอาไว้ที่ 21.2% และ 19.9% สูงกว่าที่ตลาดคาด โดยรายได้ส่วนใหญ่มาจากการขายที่ดินที่เพิ่มขึ้นเป็น 896.6 ล้านบาทใน เนื่องจากการโอนที่ดินเยอะขึ้นที่ 161 ไร่ เทียบกับ 54 ไร่
ขณะที่ บล.ฟินันเซีย ไซรัส ระบุในบทวิเคราะห์ฯ แนะนำ “ซื้อ” หุ้น AMATA พร้อมยังคงราคาเป้าหมายปี 61 ที่ 26.60 บาท โดยมองแนวโน้มไตรมาส 4/60 ยังดีต่อเนื่องถึงปี 61 จากเศรษฐกิจที่สดใสและมียอดขายรอโอน (Backlog) สูงถึง 1.96 พันล้านบาท จากผลของยอดขายที่ดินไตรมาส 3/60 ที่สูงถึง 155 ไร่ เทียบกับไตรมาส 2/60 ที่ขายได้ 113 ไร่